|  |  |  |
| --- | --- | --- |
| Resumé og kommentarer til høringssvar vedrørende konsekvensændringer af fem grønlandske bekendtgørelse som følge af lov om arbejdsmiljø i Grønland |  | J.nr. 20235000231  JF  SHP |
|  |  |  |
|  |  |  |

Indledning

Arbejdstilsynet sendte udkast til konsekvensændringer af fem grønlandske bekendtgørelser i offentlig høring i perioden mellem den 27. april og 31. maj 2023. Bekendtgørelserne konsekvensændres som følge af ændring i lov om arbejdsmiljø i Grønland, jf. lov nr. 724 af 13. juni 2023. Det drejer sig om følgende bekendtgørelser:

* Bekendtgørelse om obligatorisk arbejdsmiljøuddannelser i Grønland.
* Bekendtgørelse om indretning af byggepladser og lignende arbejdssteder i Grønland.
* Bekendtgørelse om anvendelse af tekniske hjælpemidler i Grønland.
* Bekendtgørelse om forretningsorden for Det Grønlandske Arbejdsmiljøråd.
* Bekendtgørelse om sikkerheds- og sundhedsarbejde på virksomheder i Grønland.

*Følgende har haft bemærkninger til høringen:*

* Grønlands Erhverv (GE)
* Departementet for Boliger og Infrastruktur
* Det Grønlandske Arbejdsmiljøråd
* Fagbevægelsens Hovedorganisation (FH)

Høringssvar er vedlagt dette høringsnotat.

## Bemærkninger til bekendtgørelse om obligatoriske arbejdsmiljøuddannelser i Grønland og bekendtgørelse om indretning af byggepladser og lignende arbejdssteder

*FH* bemærker, at § 6 i udkastet til ændring af bekendtgørelse om obligatoriske arbejdsmiljøuddannelser i Grønland, ikke afspejler de seneste ændringer, der er foretaget i den danske uddannelse af arbejdsmiljøkoordinatorer, jf. kapitel 3 i bekendtgørelse nr. 180 af 21. februar 2023 om godkendelse af udbydere af de obligatoriske arbejdsmiljøuddannelse. FH bemærker desuden, at § 21 i udkastet til ændring af bekendtgørelse om indretning af byggepladser og lignende arbejdssteder i Grønland, ikke afspejler den seneste danske stramning af tagreglerne, jf. § 38 i bekendtgørelse om bygge- anlægsarbejde.

*Arbejdstilsynets bemærkninger:*

Arbejdstilsynet noterer sig bemærkningen, men foretager ikke ændringer på den baggrund, da der er tale om konsekvensændringer på baggrund af den senest opdatering af den grønlandske arbejdsmiljølov.

# Bemærkninger til bekendtgørelse om anvendelse af tekniske hjælpemidler i Grønland

*GE og Det Grønlandske Arbejdsmiljøråd* anmoder om, at kravet i § 10, stk. 4 i bekendtgørelse om anvendelse af tekniske hjælpemidler enten udgår eller omformuleres.

Baggrunden er, at det efter deres opfattelse ikke er realistisk at tro, at alle brugsanvisninger kan blive oversat til grønlandsk. Det bemærkes i den forbindelse, at markedet er så lille, at leverandørerne ikke oversætter til grønlandsk. Desuden bemærkes det, at omkostningerne ved at forsøge at få noget af det oversat vil blive enorm store, eksempelvis manualer/brugsanvisninger til gravemaskiner.

*GE* oplyser, at de tidligere har været i dialog med AT Grønland om en ændret formulering eller en ændret forståelse af sprogkravet.

*Arbejdstilsynets bemærkninger:*

Arbejdstilsynet har på denne baggrund foretaget en ændring i formuleringen af § 10, stk. 4. Brugsanvisninger om hjælpemidlets anvendelse skal ikke længere udformes på grønlandsk men blot på dansk. Det er skrevet ind i et nyt § 14, stk. 4, at såfremt brugsanvisningen ikke forefindes på et sprog, der forstås af den, der skal anvende det tekniske hjælpemiddel, skal instruktionen foregå på et sprog, vedkommende forstår.

# Bemærkninger til bekendtgørelse om sikkerheds- og sundhedsarbejde på virksomheder i Grønland

*GE, Departementet for Boliger og Infrastruktur og Det Grønlandske Arbejdsmiljøråd* oplyser, at det ofte ikke har været muligt at komme på arbejdsmiljøuddannelsen inden for 1 år. På den baggrund anbefales det, at der afsættes flere ressourcer til arbejdsmiljøuddannelsen, så det kan sikres, at alle arbejdsmiljørepræsentanter kan komme på uddannelsen inden for rimelig tid. Indtil dette bliver muligt, anbefales der, at der ikke fastsættes en frist på gennemførelse af den obligatoriske arbejdsmiljøuddannelse, men en frist for, hvornår virksomheden skal have tilmeldt sin arbejdsmiljørepræsentant til uddannelsen.

*Arbejdstilsynets bemærkning:*

Formålet med den obligatoriske arbejdsmiljøuddannelse er at styrke det forebyggende arbejdsmiljøarbejde og effektivisere arbejdsmiljøorganisationens arbejde. Arbejdstilsynet skal gøre opmærksom på muligheden for at søge Arbejdstilsynet om dispensation for fravigelse af dette krav, såfremt det ikke kan lade sig gøre at gennemføre den obligatoriske arbejdsmiljøuddannelsen inden for det fastsatte tid, fordi det ikke har været muligt at komme på arbejdsmiljøuddannelsen. Af disse årsager vil ønsket om af undlade en frist ikke imødekommes.

Arbejdstilsynet skal desuden gøre opmærksom på, at ønsket om, at der fastsættes en frist for, hvornår virksomhederne skal have tilmeldt sin arbejdsmiljørepræsentant til den obligatoriske arbejdsmiljøuddannelse allerede fulgte af § 27 a, stk. 3 og 4 i den tidligere bekendtgørelse. Disse var ved en fejl ikke blevet overført. Arbejdstilsynet har på den baggrund overført dem til den ændrede bekendtgørelse.